Allan Niebuhr (KF), 2006-11-29:
Forhandlingerne endte jo som bekendt med, at regeringen og Dansk Folkeparti nåede frem til en aftale på området.
Aftalen afspejler de tre overordnede hensyn, som vi har valgt at lægge vægt på, nemlig styrkelse af erhverv og beskæftigelse, hvor der er afsat 142 mio. kr. om året, sikring af miljøet, hvor der er afsat 308 mio. kr. om året, og udvikling af levevilkår i landdistrikterne, hvor der er afsat 110 mio. kr.
Det er en rigtig god aftale, som giver muligheder for væsentlige tiltag, når det gælder udviklingen i landbruget – her specielt et stort løft til den økologiske landbrugsproduktion.
Også forarbejdningsindustrien får gode muligheder i den nye aftale.
Endvidere er der taget et stort hensyn til miljøet, og sidst, men ikke mindst er der afsat en pæn sum penge til de helt lokalt inspirerede tiltag, som skal startes op af de lokale aktionsgrupper.
Næsten 100 mio. kr. pr. år er der afsat til det område.
Der er ingen tvivl om, at uanset hvilke intentioner vi har i dette høje Ting, skal det altså drives frem af de lokale drivkræfter.
Det skal ske ude i kommunerne.
Det er kommunalbestyrelserne, der skal sikre, at servicetingene, skolerne, plejehjemmene og det hele er, som det skal være, også for beboerne i landdistrikterne.
Det er ikke noget, vi kan styre herfra, det skal vi ikke styre herfra, det er noget, man gør i kommunerne.
Vi kan give en statslig håndsrækning, og det er det, vi søger at gøre gennem den her aftale.
Vi ønsker et godt liv på landet, vi ønsker, at flere skal vælge at bo på landet og i yderområderne.
For at dette kan blive succesfuld virkelighed, skal vi sørge for, at det også bliver rart at opholde sig på landet.
Miljøet skal derfor være i orden, men der skal også være noget at tage sig til på landet.
Der skal både være jobmuligheder, og der skal være fritidsaktiviteter.
Det skal i det hele taget være sådan, at familien trives på landet.
Det er et stort og ambitiøst projekt, og det er store summer, der nu bruges på at gøre vore ønsker til virkelighed, men det er en investering i landdistrikterne og i yderområder, som vi har valgt at sætte klar fokus på.
Der tænkes i disse år meget på store erhvervsudviklinger i byområderne, og der tænkes på sikring af metropoler, men det er vigtigt, at vi husker, at udviklingen i yderområderne også skal være med.
En stor del af midlerne i udviklingen af levevilkårene er som tidligere nævnt øremærket til LAG'erne, og det er endvidere aftalt, at der etableres en særlig lokal aktionsgruppe for småøer, Ærø, Læsø, Samsø og de mange øvrige små øer i Danmark, for også at sikre udviklingen der.
Udviklingen i landbruget går i retning af færre, men større brug, men det har vist sig, at det er de mellemstore landbrug, der, om jeg så må sige, rammes af sammenlægninger, hvorimod de mindste brug fortsætter.
Derfor har vi fundet det vigtigt at skabe gode muligheder for at videreudvikle det økologiske landbrug, som der jo oftest omlægges til i de mindre brug.
Det økologiske landbrug er jo inde i en forrygende fremgang og succes, og der er derfor også i den indgåede aftale lagt meget vægt på dette område.
Der har været mange tanker og ideer til måden at skrue landdistriktsstøtten sammen på, og det er jo dejligt, at der tænkes mange tanker, og at mange har lyst til at deltage i processen.
Derfor bliver det næste skridt også en høringsrunde, hvor de forskellige interessenter kan komme på banen.
Under alle omstændigheder har vi med aftalen lagt vægt på at komme godt i gang i 2007 og 2008, og så vil der løbende blive evalueret på den fremtidige fordeling.
Der har været et ønske om en større indsats på miljøområdet, bl.a. øget adgang til skovrejsning.
Det er selvfølgelig noget, vi vil holde øje med.
Vi har en beslutning om fuld hjemtagning af landdistriktsmidler, og derfor vil miljøet ikke blive nedprioriteret i perioden 2007-2012.
Det har for os Konservative været meget vigtigt, at det ikke blev et enten-eller, når vi skulle sammensætte investeringer i landdistriktsprogrammernes tre akser.
Vi er gået helhjertet ind i en betydelig investering i bl.a. økologien i startfasen, men vi er også indstillet på, at der skal være plads til store miljøinvesteringer i planens periode.
Vi er meget tilfredse med det resultat, der er kommet ud af forhandlingerne på området, og vi glæder os også meget til at få det effektueret gennem det lovforslag, der fremsættes i starten af det nye år.